Den moderne kirke blev udvalgt i en arkitektkonkurrence blandt 114 deltagere.

Københavns Sydhavn skal have en ny kirke. Og det bliver en moderne en af slagsen.

Det er der flere gode grunde til, fortæller menighedsrådsformand i Sydhavn Sogn, Lone Rasmussen.

Dels øges befolkningstilstrømningen i området markant over de næste år, og dels kræver det alternative metoder at få lokket mennesker i kirken nu om dage, fortæller hun.

- Folk er blevet mere skeptiske, og det forsøger vi at gøre op med i dette projekt. Folk skal føle sig velkomne døgnet rundt.

114 bød ind på projektet

Hun mener, at mange af de traditionelle kirker ikke indbyder til, at man besøger dem. Og netop manglende interesse har gjort, at flere kirker er lukket de seneste år.

Kirken kommer til at være åben døgnet rundt. Foto: Sydhavn Sogn

Designet på den nye kirke blev til i forbindelse med en konkurrence, hvor 114 bud på en moderne kirke var i spil.

Vinderen blev den danske arkitektstue JAJA Architects. Ifølge Lone Rasmussen var det blandt andet afgørende, at den endelige vinder ligner en kirke, selvom den har et moderne udtryk.

- Det projekt vi har valgt som vinder af arkitektkonkurrencen, giver folk mulighed for at opleve kirken og troen som både en indre og en ydre bevægelse. Bygningen inviterer til at lade sig udforske og samtidig til at være et samlingspunkt og mødested, siger Lone Rasmussen.

Pres på eneste kirke i området

Hun fortæller, at der er stort behov for en kirke i området, da flere kirker i lokalområdet er lukket, så der nu kun er Frederiksholm Kirken i umiddelbar nærhed.

Og den er der så meget pres på, at der var behov for en ny, siger hun.

Den nye kirke kommer til at koste 140 millioner kroner at opføre inklusiv grunden. Kirken bliver finansieret via kirkeskattemidlerne i Københavns Kommune, der står for 70 millioner – mens Roskilde Stift har givet tilsagn om at udlåne op til 70 millioner kroner til formålet. Beløbet skal tilbagebetales over de følgende 10 år.

Sådan kommer den nye kirke i Københavns Sydhavn til at se ud. Foto: Sydhavn Sogn

Er 140 millioner kroner ikke mange penge at bruge på en kirke?

- Jo, det er selvfølgelig mange penge. Men der er jo en masse kirker, der er lukket. Så der har vi penge fra. Og så kræver det noget ordentligt materiale at bygge en kirke. Den skal jo gerne holde i mange år, siger Lone Rasmussen.

Kirken ventes at stå klar i sommeren 2019.